པ་དེས་མཐོང་སྟེ།།རྡུལ་མེད་བྱང་ཆུབ་ཏུ་ཡང་དེ་ལུང་སྟོན།།དེ་ནས་ལུང་བསྟན་པ་ནི་དེ་ཐོབ་ནས།།ས་ཡང་རྣམ་པ་དྲུག་ཏུ་རབ་ཏུ་གཡོས།།ཞིང་རྣམས་འོད་ཀྱིས་ཤིན་ཏུ་གསལ་བར་གྱུར།།ལྷ་རྣམས་བྱེ་བ་མེ་ཏོག་ཆར་པ་འབེབས།།དེ་ལ་ལུང་བསྟན་དེ་ཡང་ཐོས་ནས་ནི།།སེམས་ཅན་བྱེ་བ་ཁྲག་ཁྲིག་བསམ་ཡས་ཀྱང་།།བདག་ཅག་མཆོད་རྟེན་རྒྱལ་བར་འགྱུར་སྙམ་སྟེ།།བྱང་ཆུབ་དམ་པ་མཆོག་ལ་སེམས་སྐྱེད་འགྱུར།།ནམ་ཞིག་བླ་མེད་བཟོད་པ་གསུམ་པོ་འདི།།བྱང་ཆུབ་སེམས་དཔས་ཐོབ་པར་གྱུར་པ་ན།།དེ་ནི་མི་སྐྱེ་འཆི་བར་མི་འགྱུར་ཏེ།།དེ་ལ་འཆི་འཕོ་མེད་ཅིང་སྐྱེ་བའང་མེད།།ནམ་ཞིག་བླ་མེད་བཟོད་པ་གསུམ་པོ་འདི།།རྫོགས་པའི་བྱང་ཆུབ་སེམས་དཔས་ཐོབ་གྱུར་ན།།སྐྱེ་བ་དང་ནི་འཆི་བའང་མི་མཐོང་སྟེ།།ཆོས་རྣམས་ཐམས་ཅད་ཆོས་ཉིད་གནས་པར་མཐོང་།།འདི་ལྟར་མི་བདེན་པར་ནི་དེས་རིག་སྟེ།།ཆོས་རྣམས་སྒྱུ་མ་ལྟ་བུར་རང་བཞིན་སྟོང་།།སྟོང་པ་དག་ཀྱང་མི་མཐོང་འཆི་བའང་མེད།།ཆོས་འདི་ཐམས་ཅད་ངོ་བོ་ཉིད་ཀྱིས་སྟོང་།།ནམ་ཞིག་ལ་ལས་དེ་ལ་གུས་བྱས་ཤིང་།།རིམ་གྲོ་བཀུར་སྟི་མཆོད་པ་བྱས་ན་ཡང་།།དེ་ལ་ཡིད་ནི་དགའ་བར་མི་བྱེད་དེ།།ཆོས་རྣམས་རང་བཞིན་སྟོང་པར་དེ་ཡིས་ཤེས།།སེམས་ཅན་དག་གིས་སྤྱོས་བསྡིགས་བརྡེགས་ན་ཡང་།།དེ་དག་ལ་ནི་ང་རྒྱལ་ཁྲོ་མི་སྲིད།།དེ་དག་སེམས་ཅན་ཐར་པར་བྱ་བའི་ཕྱིར།།དེ་དག་ལ་ནི་བྱམས་པ་བརྟན་པར་སྐྱེད།།རྡོ་དང་དབྱུག་པ་དག་གིས་བརྡེགས་བཙོགས་ཀྱང་།།མཁས་པ་དེ་ལ་ཁྲོ་བར་མི་བྱེད་དེ།།བདག་མེད་བཟོད་ལ་རབ་ཏུ་གནས་པ་ལ།།ང་རྒྱལ་དང་ནི་ཁྲོ་བའི་ཐ་བ་མེད།།འདི་ལྟར་དེས་ནི་མི་བདེན་ཉིད་དུ་ཤེས།།སྒྱུ་མ་ལྟ་བུར་ཆོས་རྣམས་རང་བཞིན་སྟོང་།།ཆོས་ཚུལ་དེ་འདྲ་བ་ལ་དེ་གནས་ན།།ལྷར་བཅས་འཇིག་རྟེན་དག་ན་ཤིན་ཏུ་བཀུར།།ནམ་ཞིག་སེམས་ཅན་དག་ནི་མཚོན་ཐོགས་ནས།།དེ་ཡི་ལུས་དང་ཡན་ལག་མང་གཏུབས་ཀྱང་།།དེ་དག་ལ་ནི་ཡིད་ཀྱིས་ཁྲོ་བ་མེད།།སྙིང་རྗེ་བྱམས་པ་ལས་ཀྱང་ཉམས་མི་འགྱུར།།དེ་དག་ལུས་དང་ཡན་ལག་གཅོད་པའི་ཚེ།།དེ་ནི་དེ་ལ་འདི་ལྟར་སེམས་བསྐྱེད་དེ།།འདི་དག་བྱང་ཆུབ་མཆོག་ལ་མ་བཀོད་པར།།དེ་སྲིད་ཞི་བར་མྱ་ངན་ང་མི་